Aud Kvalbein

Aud Johanne Kvalbein (født Nersnæs 4. mai 1948 i Oslo) er en norsk politiker (KrF).

Hun var første gang varamedlem av Oslo bystyre fra 1976 til 1979. Hun var ansatt som informasjonssjef i Kristelig Folkeparti fra 1990 og 1997, og kom tilbake til Oslo bystyre som varamedlem i 1995, og fra 2003 til 2015 som fast medlem. Fra 1997 til 2000 var hun politisk rådgiver for utenriksminister Knut Vollebæk i sentrumsregjeringen. Kvalbein var Oslos varaordfører fra 2007 til 2011, så Oslos byråd for eldre fra 2011 til 2015.

Hun har hatt styreverv i kristne organisasjoner som Bibelleseringen, Stefanusalliansen (Norsk Misjon i Øst), Den norske Israelsmisjon, og har sittet i representantskapet for Alternativ til Abort i Norge (AAN) i Vest-Agder (nå Amathea), og i styret for samme organisasjon i Oslo. Fra 2000 til 2003 var hun generalsekretær og informasjonssjef i organisasjonen Menneskeverd. I 2016 ble hun daglig leder i Hjernerådet. Hun var medlem av Oslo bispedømmeråd og Kirkemøtet før hun meldte seg ut av Den norske kirke i 2017.

Hun gikk Berles skole og så Oslo lærerskole. Hun har sin yrkesbakgrunn som journalist og redaktør ved Kristelig pressekontor (KPK), og som lærer i journalistikk ved Gimlekollen mediesenter. Fra 1990 til 1998 var hun oppnevnt som medlem av Kringkastingsrådet.

Hun giftet seg i 1969 med Asbjørn Kvalbein.

 Referanser 

 Eksterne lenker 


Kategori:KrF-politikere i Oslo
Kategori:Byråder i Oslo
Kategori:Vararepresentanter til Stortinget
Kategori:Personer fra Oslo